इमारत के अंदर पहुँची बीबीसी संवाददाता राणा जवाद का कहना है कि पहले प्रधानमंत्री अब्दुलरहीम अल-कीब कार्यालय के भीतर मौजूद होने के बारे में स्पष्ट जानकारी नहीं थी लेकिन अब उनके एक सलाहकार ने कहा है कि वे सुरक्षित हैं.स्टेट रेपिड रिस्पॉंस फोर्स ने बीबीसी को बताया है कि उसके दो सुरक्षाकर्मी मारे गए हैं और इमारत के अंदर गोलीबारी हुई है.बीबीसी संवाददाता का कहना है कि विमान-रोधी बंदूकों से लैस एक दर्जन ट्रकों ने प्रधानमंत्री कार्यालय को घेर रखा है और ये सैनिक लीबियाई सरकार के समर्थक प्रतीत होते हैं.ऐसा बताया गया है कि प्रधानमंत्री कुछ देर बाद एक संवाददाता सम्मेलन को संबोधित कर सकते हैं.हमलावर वही पूर्व विद्रोही बताए जा रहे हैं जिन्होंने चार दशक से चली आ रही कर्नल मुअम्मर गद्दाफी की सत्ता को खत्म करने के लिए पिछले साल महीनों तक लड़ाई लड़ी. लेकिन अब वे उन्हें दी जाने वाले इनाम की राशि को रोके जाने से नाराज हैं.एक सरकारी कर्मचारी ने समाचार एजेंसी एएफपी को बताया, “बहुत से लोगों ने इमारत को घेर लिया और गोलीबारी करने लगे. उनके पास मौजूद हथियारों में विमान-रोधी बंदूकें भी थीं. कुछ लोग इमारत के अंदर भी घुसे और उन्होंने वहां भी गोलीबारी की है.”इमारत में मौजूद रहे ज्यादातर लोग वहां से भाग निकले जिनमें वित्त मंत्री और उपप्रधानमंत्री भी शामिल हैं.प्रधानमंत्री कार्यालय की तरफ जाने वाले रास्तों को बंद कर दिया गया है.